আরও এক অফিস ভাড়ায় নিল রাজ্য BJP! এত টাকা আসছে কীভাবে?

ওয়েব ডেস্ক: আগামী বিধানসভা নির্বাচনের আগে আরও বড়সড় সাংগঠনিক পরিকাঠামো গড়ে তুলছে বঙ্গ বিজেপি (West Bengal BJP)। ইতিমধ্যেই সেক্টর ফাইভের জিএন-২৭ নম্বর বহুতল ভবনে চালু হয়েছে ঝকঝকে রাজ্য দফতর (BJP Office)। কর্পোরেট দফতরকেও টেক্কা দেবে এমনই আধুনিক সুবিধা রয়েছে ভেতরে। এখান থেকেই রাজ্য বিজেপির সমস্ত সাংগঠনিক ও প্রযুক্তিগত কাজ এখন পরিচালিত হচ্ছে।

কিন্তু একটিমাত্র ভবনে আর সব কার্যক্রম সামলানো সম্ভব হচ্ছে না। তাই এবার পাশাপাশি থাকা আরেকটি বহুতল, জিএ-২৬—সম্পূর্ণটাই ভাড়া নিল বিজেপি। এই নতুন দফতর এখন দ্রুতগতিতে সাজানো হচ্ছে। নির্বাচনী কৌশল পরিচালনার জন্য গড়ে উঠছে আলাদা আলাদা বিভাগ।

আরও পড়ুন: “আমি চুরি করিনি…,” কুণাল ঘোষকে ফোনে বললেন পার্থ চট্টোপাধ্যায়

দলের সূত্রে জানা যাচ্ছে, কেন্দ্রীয় স্বরাষ্ট্রমন্ত্রী অমিত শাহ (Amit Shah), বিজেপি সভাপতি জেপি নাড্ডা বা অন্য কেন্দ্রীয় নেতৃত্ব যখন নির্বাচনী প্রচারের কাজে রাজ্যে আসবেন, তাঁদের বৈঠক এখানেই হবে। সেই কারণেই তৈরি হচ্ছে সাউন্ড–প্রুফ বৈঠককক্ষ। ভবনের সর্বোচ্চ তলায় নির্মাণ করা হচ্ছে তিনটি ভিআইপি অতিথিকক্ষ। অন্য তলাগুলিতে থাকছে কল সেন্টার, সোশ্যাল মিডিয়া সেল এবং দুটি বেসরকারি সমীক্ষা সংস্থার অফিস। এই নতুন ভবন ভাড়া নেওয়ার ফলে আগে যে বেসরকারি সংস্থা সেখানে কাজ করত, তাদের সরিয়ে দিতে হয়েছে বলে জানা গিয়েছে। পুরো কাজের দায়িত্বে রয়েছেন রাজ্যের সাংগঠনিক পর্যবেক্ষক সুনীল বনশল।

দুটি আধুনিক বহুতল থেকে চলবে বিজেপির রাজ্য–স্তরের নির্বাচনী লড়াই। দলীয় নেতাদের বক্তব্য, এত সুবিশাল পরিকাঠামো অন্য কোনও রাজনৈতিক দলের নেই। তবে দলের ভেতরেই উঠে এসেছে বিতর্ক। কারও দাবি—এই দুই ভবনের মাসিক ভাড়া মিলিয়ে কোটি টাকার উপরে যাচ্ছে। আবার কেউ বলছেন, তা না হলেও ‘কোটির কাছাকাছি’। দল যখন ক্ষমতায় নেই, তখনই এত বিপুল ব্যয়ের বহর—এ নিয়ে প্রশ্ন তুলছেন বিরোধী শিবির তো বটেই, বিজেপির মধ্যেও ঘটছে গুঞ্জন। প্রাথমিক প্রশ্ন—এত টাকা কোথা থেকে আসছে?